A BUDAPESTI TÁJFUTÓK SZÖVETSÉGE

ALAPSZABÁLYA

ÁLTALÁNOS RENDELKEZÉSEK

# Alapelvek

## A Budapesti Tájfutók Szövetsége (a továbbiakban: „Szövetség”) az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény (a továbbiakban: „Civil tv.”), illetve a Polgári Törvénykönyvről szóló 2013. évi V. törvény (a továbbiakban: „Ptk.”) szabályai szerint működő ***közhasznú*** ***szervezet***. Alaptevékenysége a tájékozódási futás sportágban (továbbiakban: „sportág”) és annak szakágaiban működő jogi személyek, jogi személyiség nélküli szervezetek és magánszemélyek érdekvédelme, azok tevékenységének összehangolása, irányítása és támogatása.

## A Szövetség közvetlen politikai tevékenységet nem folytat, szervezete pártoktól független és pártoknak anyagi támogatást nem nyújt.

## A Szövetség adott szervezeti egységét a jelen alapszabályban (a továbbiakban: „Alapszabály”) foglalt felhatalmazás alapján közgyűlési határozattal jogi személlyé nyilváníthatja.

# A Szövetség adatai

## A Szövetség neve: Budapesti Tájfutók Szövetsége

## A Szövetség rövidített neve: BTFSZ

## A Szövetség székhelye: 1053 Budapest, Curia u. 3.

## A Szövetség működési területe: Budapest és Pest megye

## A Szövetség alapításának éve: 1970

# A Szövetség céljai, feladatai és közhasznú tevékenysége

A Szövetség célja Budapesten a tájékozódási futó sport, továbbá ezzel kapcsolatban a természet- és állatvédelem mint közhasznú tevékenységek népszerűsítése, a tagjain kívül a lehető legszélesebbb szabadidő- és tömegsport bázis elérése, a sportág fejlesztése, szervezése, irányítása, ezen tevékenységek jogi, technikai és anyagi feltételeinek biztosítása. Ezen tevékenysége mellett továbbá ellenőrzi a sportágban folyó tevékenységet, képviseli sportágának és tagjainak érdekeit, részt vesz a sportszakmai színvonal fejlesztésében. A Szövetség közvetlen politikai tevékenységet nem folytat, szervezete pártoktól független és azoknak anyagi támogatást nem nyújt.

## A Szövetség céljai és feladatai:

## a Fővárosi Önkormányzattal kötött szerződés alapján ellátni annak verseny- és szabadidősport-feladatait a tájékozódási futás sportágban, és annak szakágaiban;

## oktatási intézmények tanulói és a lakosság körében az egészséges életmód és a természetben űzhető sportágak népszerűsítése;

## környezet- és természetvédelmi feladatok ellátása, tekintettel a sportág természetben űzött jellegére;

## a sportág képviselete a közép-magyarországi régióban;

## a tagok tevékenységének összehangolása és segítése, jogi, technikai és anyagi feltételek biztosítása;

## közreműködés a budapesti diák-, szabadidő- és versenysport események lebonyolításában, illetőleg azok szervezése;

## tájfutó-térképek és más szakanyagok előállítása és kiadása a közhasznú tevékenységének megvalósítása érdekében, azt nem veszélyeztető, nonprofit módon;

## kapcsolattartás más szövetségekkel, egyéb sportban és környezetvédelemben érdekelt szervezetekkel, oktatási, nevelési intézményekkel, velük közös rendezvények szervezése;

## részvétel drogmegelőzési, gyermek- és ifjúságvédelmi feladatok ellátásban;

## egészség-megőrzési, betegség-megelőzési és rehabilitációs foglalkozások, illetve táborok szervezése;

## a határon túli magyarsággal való kapcsolattartás a sport területén, valamint nemzetközi sportkapcsolatok ápolása.

## A Szövetség fő feladata a tájékozódási futó sport budapesti versenyrendszerének szervezése, működtetése, a sportág irányítása és népszerűsítése amatőr versenyzők és igazolt profi versenyzők körében egyaránt.

## A Szövetség közhasznú tevékenysége körében:

## a sportágában ellátja a Fővárosi Önkormányzat sportfeladatait (Magyarország helyi önkormányzatairól szóló 2011. évi CLXXXIX. törvény 23. § (4) bekezdés 8) pont);

## elősegíti az egészséges életmód és a szabadidősport gyakorlása feltételeinek megteremtését (a sportról szóló 2004. évi I. törvény 49. § c) pont);

## segíti az iskolákat sportjellegű feladataik ellátásában, különös tekintettel a mindennapos testnevelésre (a nemzeti köznevelésről szóló 2011. évi CXC. törvény 27. § és 46. § (3) bekezdés b) pont);

## részt vesz a természet védelmében, az azzal kapcsolatos ismeretek oktatásában, a társadalom természetvédelmi kultúrájának növelésében (a természet védelméről szóló 1996. évi LIII. törvény 64-65. §);

## az erdőket veszélyeztető káros hatások tekintetében információval segíti az erdőgazdálkodókat (az erdőről szóló 2009. évi XXXVII. törvény 56-57. §).

## A Szövetség céljainak megvalósítása, feladatainak megoldása során együttműködik a Magyar Tájékozódási Futó Szövetséggel. A Szövetség elfogadja és működése során érvényesíti a Magyar Tájékozódási Futó Szövetség által a sportág országos szintű irányításával kapcsolatban megállapított alapvető szabályokat.

## A Szövetség biztosítja a tagjai, valamint – közhasznú tevékenységéből adódóan – más személyek részére is az általa nyújtott szolgáltatásokat.

TAGSÁGI JOGVISZONY

# A Szövetség tagjai

A Szövetség tagjai lehetnek a tagokat megillető jogok és az őket terhelő kötelezettségek terjedelme alapján:

1. tagok;
2. tiszteletbeli elnök;
3. tiszteletbeli tagok.

# A tagsági viszony keletkezése és megszűnése

## A Szövetség tagja lehet minden olyan sportegyesület, egyesület, civil szervezet, amely a sportággal kapcsolatban sporttevékenységet folytat, tekintet nélkül arra, hogy jogi személy-e vagy sem. A Szövetségbe való belépés, illetőleg kilépés önkéntes. A Szövetség tagjairól a Szövetség elnöksége (a továbbiakban: „Elnökség”) nyilvántartást vezet.

## A tagsági viszony tagok esetén felvétellel keletkezik és kilépéssel, kizárással, elhalálozással, jogi személy esetén megszűnéssel, valamint a tagdíjfizetés egy évi indokolatlan elmaradása esetén az Elnökség eredménytelen felszólítását követő 15. (tizenötödik) napon törléssel szűnik meg.

## A tagfelvételi kérelmet és a tagságról való lemondást írásban kell az Elnökségnek benyújtani. Jogi személy ehhez csatolja alapszabályát és a jogi személyként nyilvántartásba vételről szóló határozat másolatát.

## A tagfelvétel kérdésében a tiszteletbeli elnök és a tiszteletbeli tagok kivételével az Elnökség határoz.

## A Szövetségből való kizárásról – a tiszteletbeli elnök és a tiszteletbeli tagok kivételével – az Elnökség dönt. A tag kizárására irányuló eljárás megindulásáról az Elnökség köteles az érintett tagot haladéktalanul értesíteni az ok közlésével, és lehetőséget adni részére a védekezésének szóban vagy írásban történő előterjesztésére. Az Elnökségnek a tag kizárására irányuló eljárást lezáró határozatát az érintett tag részére írásban közölni kell. A tag kizárásáról szóló elnökségi határozatnak tartalmaznia kell a jogorvoslatról szóló tájékoztatást.

## A tagsági viszony a tiszteletbeli elnök és a tiszteletbeli tagok esetén választással keletkezik és lemondással, elhalálozással, illetőleg méltatlanná válás esetén a cím visszavonásával szűnik meg.

## A tiszteletbeli elnök és a tiszteletbeli tagok megválasztása a Közgyűlés hatáskörébe tartozik. A Szövetség tiszteletbeli elnökének és tiszteletbeli tagjainak azok a természetes személyek válaszhatók, akik kimagasló tevékenységükkel és a Szövetség célkitűzéseit támogatták.

## A tiszteletbeli tag Szövetségből való kizárásáról a Közgyűlés dönt. A tiszteletbeli tag kizárására irányuló eljárás megindulásáról az Elnökség köteles az érintett tiszteletbeli tagot haladéktalanul értesíteni az ok közlésével. Az Elnökség köteles az érintett tiszteletbeli tagot írásban értesíteni a kizárásról döntő Közgyűlés időpontjáról. A tiszteletbeli tag jogosult védekezésének a Közgyűlésen szóban vagy írásban a Közgyűlés napjáig történő előterjesztésére. A Közgyűlésnek a tiszteletbeli tag kizárására irányuló eljárást lezáró határozatát az érintett tiszteletbeli tag részére írásban közölni kell. A tiszteletbeli tag kizárásáról szóló közgyűlési határozatnak tartalmaznia kell a jogorvoslatról szóló tájékoztatást.

## Törlési, kizárási és felvételt megtagadó határozat ellen, annak kézhezvételét követő 15 (tizenöt) napon belül a Szövetség közgyűléséhez (a továbbiakban: „Közgyűlés”) lehet fellebbezni, amely a fellebbezést a következő Közgyűlésen tárgyalni köteles.

## Sportegyesület tagsága megszűnik, amennyiben a sportágban működő szakosztályát megszűnteti, vagy más sportegyesületnek átadja.

## A Szövetség tagjai a közgyűlés által megállapított tagdíjat fizetik.

# A tagok jogai és kötelezettségei

## A Szövetség tagjai jogosultak

1. részt venni a Szövetség minden tevékenységében és rendezvényén;
2. szavazni a Közgyűlésen;
3. tisztségviselőket választani a Szövetség szerveibe és tisztséget viselni a Szövetség szerveiben;
4. észrevételeket, javaslatokat, ajánlásokat tenni, véleményt nyilvánítani, illetve panasszal, felszólalással élni a Szövetség, illetve valamennyi szervének működésével kapcsolatban;
5. igénybe venni a Szövetség által nyújtott kedvezményeket.

## A Szövetség tagjai kötelesek

1. az Alapszabályt és a Szövetség egyéb szabályzatait, valamint a Szövetség szervei által hozott határozatokat megtartani, illetőleg megtartását elősegíteni;
2. a Szövetség által meghatározott célkitűzések megvalósítását elősegíteni;
3. a tagdíjat megfizetni.

## Nem természetes személy tagok a jogaik gyakorlását és kötelezettségeik teljesítését a bíróságon bejelentett képviselőjükön, vagy az általa adott meghatalmazás alapján kijelölt személyen keresztül látják el.

1. A tiszteletbeli elnök és a tiszteletbeli tagok jogai és kötelezettségei

## A tiszteletbeli elnök és a tiszteletbeli tagok jogosultak

1. tanácskozási joggal részt venni a közgyűléseken;
2. észrevételeket, javaslatokat, ajánlásokat tenni, véleményt nyilvánítani, illetve panasszal, felszólalással élni a Szövetség, illetve valamennyi szervének működésével kapcsolatban.

## A tiszteletbeli elnök és a tiszteletbeli tagok kötelesek

1. a Szövetség céljait, programjait erkölcsileg támogatni és képviselni olyan fórumokon, ahol a tagság vagy az elnökség tagjai ezt nem tudják megtenni;
2. a tájékozódási futás sportágat és más tájékozódási szakágakat népszerűsíteni.

A SZÖVETSÉG SZERVEZETE

# A Szövetség szervei

A Szövetség szerveinek tagozódása:

1. a Közgyűlés;
2. az Elnökség;
3. a Szövetség elnöke (a továbbiakban: „Elnök”);
4. a Szövetség alelnöke (a továbbiakban: „Alelnök”);
5. a Szövetség főtitkára (a továbbiakban: „Főtitkár”);
6. a Szövetség felügyelő bizottsága (a továbbiakban: „Felügyelő Bizottság”);
7. a további sportszakmai bizottságok és referensek.

A KÖZGYŰLÉS

# A Közgyűlés és összehívása

## A Szövetség legfelsőbb szerve a tagok összességéből álló Közgyűlés.

## A Közgyűlésre meg kell hívni a tagokat, az Elnökség tagjait, a Felügyelő Bizottság tagjait, valamint a tiszteletbeli elnököt és a tiszteletbeli tagokat. A Közgyűlésre az Elnökség jogosult további személyeket is meghívni, akik tanácskozási joggal vehetnek részt a Közgyűlésen.

## A Közgyűlésen a tiszteletbeli elnök és tiszteletbeli tag kivételével minden tag egy szavazattal rendelkezik.

## A Közgyűlés határozatképes, ha a szavazásra jogosultak több mint fele jelen van. Határozatképtelenség esetére 15 (tizenöt) napon belüli időpontra azonos napirenddel összehívott megismételt közgyűlés a megjelent tagok számára tekintet nélkül határozatképes. E rendelkezést az eredeti meghívónak tartalmaznia kell.

## A közgyűlési tisztségviselő, a levezető elnök, a szavazatszámlálók megválasztására bármelyik tag javaslatot tehet. A közgyűlési tisztségviselők, a levezető elnök, a szavazatszámlálók megválasztásáról a Közgyűlés a szavazati joggal rendelkező tagok szótöbbségével határoz.

## A Közgyűlést évente legalább 1 (egy) alkalommal össze kell hívni, amelynek helyéről, időpontjáról, tervezett napirendi pontjairól a Közgyűlést megelőzőleg legalább 15 (tizenöt) nappal tájékoztatni kell a tagokat. A tagok részére a napirendi pontokhoz kapcsolódó beszámolókat, előterjesztéseket és javaslatokat meg kell küldeni. A meghívónak tartalmaznia kell a [9.4](#_A_Közgyűlés_határozatképes,_ha a sz) pontban foglaltakat. A meghívót a Szövetség elektronikus levelező listájára való elküldéssel közöltnek kell tekinteni. A Közgyűlést lehetőség szerint a Szövetség székhelyére kell összehívni, de indokolt esetben ettől el lehet térni.

## Rendkívüli Közgyűlést kell összehívni, ha

1. azt a törvényességi felügyeletet gyakorló szerv indítványozza;
2. az Elnökség tagjainak száma a 17.1 pontban meghatározott létszám alá csökken;
3. a Felügyelő Bizottság tagjainak száma a pontban meghatározott létszám alá csökken;
4. a Felügyelő Bizottság kezdeményezi;
5. a tagok legalább egyharmada az ok és a cél megjelölésével azt kezdeményezi;
6. az Elnökség olyan okot észlel, amely halaszthatatlanná teszi a Közgyűlés összehívását.

## A rendkívüli Közgyűlést az erre okot adó körülmény bekövetkeztétől, illetve az Elnökséghez történt bejelentéstől számított 1 (egy) hónapon belüli időpontra össze kell hívni.

## A rendkívüli Közgyűlést egyebekben a rendes Közgyűlésre vonatkozó szabályok szerint kell megtartani.

# A Közgyűlés napirendje

## A Közgyűlés napirendjét az Elnökség állapítja meg és terjeszti a Közgyűlés elé.

## Adott naptári év Közgyűlésein az alábbi napirendi pontokat kötelezően tárgyalni kell:

1. döntés a Szövetség éves pénzügyi tervéről;
2. döntés az előző éves pénzügyi terv teljesítéséről szóló, a számvitelről szóló törvény (a továbbiakban: „Sztv.”) rendelkezései szerint készített beszámoló jóváhagyásáról;
3. döntés az Elnökség előző évben végzett tevékenységéről szóló beszámolójának elfogadásáról;
4. döntés a Felügyelő Bizottság előző számviteli év gazdálkodásáról szóló beszámolójának jóváhagyásáról;
5. döntés a következő évi tagdíjról;
6. döntés a tag által beterjesztett javaslatról.

## A pontja szerinti javaslatot abban az esetben lehet napirendre tűzni, ha azt a Közgyűlés időpontját megelőző legalább 7 (hét) nappal írásban benyújtották az Elnökséghez. Az ezt követően vagy a Közgyűlésén beterjesztett javaslat csak abban az esetben tárgyalható napirendi pontként, ha a Közgyűlésen minden tag jelen van, és az új napirendi pontot a tagok egyhangúlag jóváhagyják.

# A Közgyűlés hatásköre

## A Közgyűlés kizárólagos hatáskörébe tartozik:

1. az Alapszabály megállapítása és módosítása;
2. az Elnökség éves beszámolójának elfogadása;
3. a Szövetség Sztv. szerinti éves beszámolójának jóváhagyása;
4. a közhasznúsági melléklet elfogadása;
5. a Szövetség más szervezettel való egyesülésének, szétválásának valamint feloszlásának elhatározása;
6. az Elnöknek, az Alelnöknek, az Elnökség további tagjainak, valamint a Felügyelő Bizottság elnökének és tagjainak megválasztása és visszahívása;
7. a tiszteletbeli elnök és a tiszteletbeli tagok megválasztása;
8. a tagdíj összegének megállapítása;
9. a kizárás és a törlés kérdésében hozott határozat elleni jogorvoslati kérelem elbírálása;
10. mindazok a kérdések, amelyeket jogszabály vagy az Alapszabály a közgyűlés kizárólagos hatáskörébe utal, illetőleg amelyeket a közgyűlés saját hatáskörébe von.

# A Közgyűlés határozathozatala

## A Közgyűlés a határozatait nyílt szavazással hozza. Titkos szavazással kell megválasztani az Elnököt, az Alelnököt, az Elnökség további tagjait, valamint a Felügyelő Bizottság elnökét és tagjait. A titkos szavazástól el lehet térni, amennyiben az adott tisztségre csak egy jelölt van, és a Közgyűlés az eltérést egyhangúlag megszavazza. Titkos szavazást kell elrendelni továbbá bármely kérdésben, ha a jelenlévő szavazásra jogosultak egyharmada azt indítványozza.

## A határozati javaslat elfogadásához a jelenlévő szavazásra jogosultak több mint felének (50 % + 1 szavazat) elfogadó szavazata szükséges (egyszerű többség). Szavazategyenlőség esetén ismételt szavazást kell tartani. A pontja esetében a határozat meghozatalához a jelenlévő szavazásra jogosultak háromnegyedes többségének igenlő szavazata szükséges. A pontja esetében a határozat meghozatalához a szavazásra jogosultak háromnegyedes többségének igenlő szavazata szükséges.

## A Közgyűlésről jegyzőkönyvet kell készíteni. A jegyzőkönyvnek tartalmaznia kell a Közgyűlés helyét, idejét, a Közgyűlésen elhangzott lényeges észrevételeket, javaslatokat, valamint a hozott határozatokat, továbbá minden olyan eseményt és körülményt, amelyből megállapítható, hogy a Közgyűlés lefolytatására az Alapszabálynak megfelelően került sor. A jegyzőkönyvet a Közgyűlés levezető elnöke, a Közgyűlésen megválasztott jegyzőkönyvvezető, valamint a Közgyűlésen megválasztott két hitelesítő írja alá.

## Minden szavazati joggal rendelkező személy kérheti, hogy az általa elmondottak szó szerint kerüljenek a jegyzőkönyvbe. Ez esetben a felszólalás írásos szövegét aláírásával ellátva át kell adnia a Közgyűlés levezető elnökének.

## A Közgyűlés nyilvános, kivéve, ha azt jogszabály kizárja.

# A Szövetség éves beszámolójának jóváhagyása

## A Szövetség éves beszámolóját az Elnökség készíti el, és a Felügyelő Bizottság jóváhagyását követően a Közgyűlés elé terjeszti.

## A Közgyűlés egyszerű többséggel, nyílt szavazással szavaz a Szövetség éves beszámolójának jóváhagyásáról.

A TISZTSÉGVISELŐK

# A tisztségviselők megválasztása

## A Közgyűlés 4 (négy) éves időtartamra választja meg az Elnököt, az Alelnököt és az Elnökség további 5 tagját, valamint a Felügyelő Bizottság elnökét és további 2 tagját. Tisztségviselőnek választható minden olyan természetes személy, aki megválasztásakor úgy nyilatkozik, hogy valamely tagszervezetnek tagja és a Szövetség Alapszabályában írt célok megvalósításának elősegítését vállalja.

## A Szövetség bármely tagja jogosult jelöltet állítani a közgyűlési meghívó kiküldésétől kezdődően a Közgyűlést megelőző napig az Elnökség részére írásban megküldött jelölés útján, továbbá szóban a Közgyűlésen is. Az Elnökség jelölő biztost is megbízhat a jelölések gyűjtésére és a Közgyűlés elé terjesztésére.

## Megválasztottnak az a tisztségviselő tekinthető, aki a szavazatok többségét – de legalább egyharmadát – megszerezte. Amennyiben a megválasztottak száma kisebb a szükségesnél, újabb választási fordulót kell tartani. Az új választási fordulóban a legkevesebb szavazatot kapott jelölt nem vesz részt. A választást mindaddig ismételni kell, amíg a jelöltek valamelyike a megválasztásához szükséges szavazatot meg nem szerzi.

# A tisztségviselők összeférhetetlensége

## A Közgyűlés és az Elnökség határozathozatalában nem vehet részt az a személy, aki vagy akinek Ptk. szerinti közeli hozzátartozója a határozat alapján kötelezettség vagy felelősség alól mentesül, vagy bármilyen más előnyben részesül, illetőleg a megkötendő jogügyletben egyébként érdekelt. Nem minősül előnynek a Szövetség cél szerinti juttatásai keretében a bárki által megkötés nélkül igénybe vehető nem pénzbeli szolgáltatás, illetve a Szövetség által a tagjának tagsági viszony alapján nyújtott, az Alapszabálynak megfelelő cél szerinti juttatás.

## Nem lehet a Felügyelő Bizottság elnöke vagy tagja, illetve a Szövetség könyvvizsgálója

1. az Elnök, az Alelnök, az Elnökség tagja és a Főtitkár;
2. olyan személy, aki a Szövetséggel a megbízatásán kívüli más tevékenység kifejtésére irányuló munkaviszonyban vagy munkavégzésre irányuló egyéb jogviszonyban áll;
3. olyan személy, aki a Szövetség cél szerinti juttatásából részesül, kivéve a bárki által megkötés nélkül igénybe vehető nem pénzbeli szolgáltatásokat és a Szövetség tagjának a tagsági viszony alapján nyújtott, az Alapszabálynak megfelelő cél szerinti juttatást; és
4. az (a) – (c) pontokban meghatározott személy közeli hozzátartozója.

## Nem lehet Elnök, Alelnök, az Elnökség tagja, Főtitkár, a Felügyelő Bizottság elnöke vagy tagja az a személy, aki korábban olyan közhasznú szervezet vezető tisztségviselője volt – annak megszűnését megelőző két évben legalább egy évig –,

1. amely jogutód nélkül szűnt meg úgy, hogy az állami adó- és vámhatóságnál nyilvántartott adó- és vámtartozását nem egyenlítette ki;
2. amellyel szemben az állami adó- és vámhatóság jelentős összegű adóhiányt tárt fel;
3. amellyel szemben az állami adó- és vámhatóság üzletlezárás intézkedést alkalmazott, vagy üzletlezárást helyettesítő bírságot szabott ki;
4. amelynek adószámát az állami adó- és vámhatóság az adózás rendjéről szóló törvény szerint felfüggesztette vagy törölte

a másik közhasznú szervezet megszűnését követő 3 (három) évig.

## Az Elnök, az Alelnök, az Elnökség tagjai, a Főtitkár, a Felügyelő Bizottság elnöke vagy tagjai illetve az ennek jelölt személy köteles a Szövetséget előzetesen tájékoztatni arról, hogy vezető tisztséget egyidejűleg más közhasznú szervezetnél is betölt.

AZ ELNÖKSÉG

# Az Elnökség hatásköre

## A Szövetség tevékenységét két Közgyűlés között az Elnökség irányítja. Az Elnökség a Szövetség működését érintő valamennyi kérdésben döntésére jogosult szerv, kivéve azokat az ügyeket, amelyek az Alapszabály szerint a Közgyűlés kizárólagos hatáskörébe tartoznak, vagy amelyeket a Közgyűlés saját hatáskörébe vont, vagy a Szövetség más szervének hatáskörébe utalt.

## Az Elnökség feladatai:

1. a Közgyűlés összehívása;
2. a Szövetség törvényes és Alapszabálynak megfelelő működésének biztosítása és felügyelete;
3. a közgyűlési határozatok végrehajtása és a végrehajtás ellenőrzése;
4. a közgyűlés hatáskörébe nem tartozó tisztségviselők kinevezése és felmentése, valamint velük szemben a munkáltatói jogkör gyakorlása;
5. tagfelvételi kérelmek, törlés elbírálása;
6. a tagokkal és más szervezetekkel való együttműködés szervezése;
7. a sportág budapesti verseny- és szabadidősport-naptárának elfogadása, a budapesti bajnoki versenyrendszer kialakítása;
8. a sportág budapesti sportszakemberei, versenybírói képzésének és továbbképzésének szervezése;
9. szakanyagok és a térképek kiadása;
10. munkabizottságok létrehozása és megszüntetése;
11. az általa létrehozott bizottságok tisztségviselőinek és tagjainak megválasztása, illetve felmentése, referensek megbízása és felmentése;
12. a hatáskörébe utalt jogorvoslati kérelmek elbírálása, illetőleg fegyelmi jogkör gyakorlása;
13. az esetleges állami és önkormányzati támogatások felosztása a Szövetség tagjai között;
14. a sportolói, valamint versenybírói minősítésekkel kapcsolatos fővárosi feladatok ellátása;
15. állami és önkormányzati kitüntetések és egyéb elismerések adományozására javaslattétel;
16. Budapest válogatott összeállítása és versenyeztetésének meghatározása, részvétel a nemzetközi sportkapcsolatokban;
17. a Szövetség által vállalt diák-, szabadidő- és versenysport események lebonyolításának szervezése;
18. döntés mindazokban a kérdésekben, amelyeket jogszabály vagy az Alapszabály, illetőleg a Közgyűlés a hatáskörébe utalt.

## Az Elnökség gazdálkodik a Szövetség vagyonával, dönt a költségvetési előirányzatok évközi módosításáról, átcsoportosításáról.

## Az Elnökség kizárólagos hatáskörébe tartozik, hogy kiegészítő tevékenység keretében a Szövetség részére ingatlan vagyont szerezzen, már meglévő ingatlan vagyont megterheljen vagy elidegenítsen, továbbá sporttevékenységével összefüggésben hitelt vegyen fel, jogról mondjon le, valamint minden olyan határozat meghozatala, amelyek alapján a Szövetség számára jelentős vagyoni terhek vagy kötelezettségek keletkeznek.

# Az Elnökség tagjai

## Az Elnökség 7 (hét) tagból áll. Az Elnökség tagjai az Elnök, az Alelnök és további 5 (öt) elnökségi tag.

## Az Elnökség tagjainak jogai és kötelezettségei:

* 1. Az Elnökség tagjai jogosultak részt venni az Elnökség ülésein és határozatainak meghozatalában.
	2. Az Elnökség tagjai jogosultak észrevételeket és javaslatokat tenni a Szövetség működésével kapcsolatban.
	3. Az Elnökség tagjai jogosultak javaslatot tenni elnökségi ülés vagy rendkívüli Közgyűlés összehívására.

## Az Elnökség tagjai újraválaszthatók.

## Az elnökségi tagság megszűnik:

1. a mandátum lejártával;
2. lemondással;
3. visszahívással;
4. elhalálozással;
5. a Szövetségből való kizárással.

## Az Elnökség tagja tisztségéről bármikor lemondhat, ha azonban a Szövetség működőképessége ezt megkívánja, a lemondás csak annak bejelentésétől számított 60. (hatvanadik) napon válik hatályossá, kivéve, ha a Közgyűlés az Elnökség új tagjának megválasztásáról e határidő elteltét megelőzően gondoskodott, illetve gondoskodni tudott volna. A lemondás hatályossá válásáig az Elnökség tagja a halaszthatatlan döntések meghozatalában, illetve az ilyen intézkedések megtételében köteles részt venni.

## A Közgyűlés az Elnökség bármely tagját megalapozott indok esetén bármikor visszahívhatja. A visszahívást a Felügyelő Bizottság kezdeményezheti, megjelölve, hogy a visszahívási javaslatot milyen magatartás alapozza meg, és az érintett részére védekezési lehetőséget kell biztosítani az adott Közgyűlésen.

# Az Elnökség működése

## Az Elnökség maga állapítja meg munkatervét és ügyrendjét.

## Az Elnökség köteles gondoskodni:

1. olyan nyilvántartás vezetéséről, amelyből a Közgyűlés és az Elnökség döntéseinek tartalma, időpontja és hatálya, a döntést támogatók, illetve ellenzők számaránya – és amennyiben lehetséges – személye megállapítható;
2. a Közgyűlés és az Elnökség döntéseinek érintettekkel való írásbeli közléséről a döntést követően haladéktalanul, de legkésőbb 5 (öt) munkanapon belül;
3. a Szövetség működésével kapcsolatosan keletkezett iratokhoz való hozzáférésről azzal, hogy az iratokkal kapcsolatban köteles betartani a jelen Alapszabályban előírtakat.

## Az Elnökség az ügyrendben meghatározott időszakonként, de legalább 4 (négy) havonként ülésezik. Rendkívüli ülést kell összehívni, ha az Elnökség tagjainak egyharmada az ok és cél megjelölésével ezt indítványozza.

## Az ülés helyéről, időpontjáról és a megtárgyalandó kérdésekről legalább 5 (öt) munkanappal az ülés időpontját megelőzően írásban (akár elektronikus úton, akár postai úton) vagy szóban értesíteni kell az Elnökség tagjait, illetve a megbízottakat. Sürgős esetben rövidebb határidő is megadható.

## Az Elnökség legalább 4 (négy) tag jelenléte esetén határozatképes. Határozatképtelenség esetén elhalasztott elnökségi ülést az eredeti tájékoztatóban feltüntetett időpontban újra össze lehet hívni.

## Abban az esetben, ha két Közgyűlés közötti időben az Elnökség létszáma 7 (hét) fő alá csökken, akkor új elnökségi tag(ok) választása céljából rendkívüli Közgyűlést kell összehívni.

## Az Elnökség határozatait nyílt szavazással hozza, azonban bármely elnökségi tag indítványára titkos szavazással határoz.

## Az Elnökség határozatait egyszerű szótöbbséggel hozza. Szavazategyenlőség esetén elvetettnek kell tekinteni a javaslatot, vagy – a levezető elnök döntésétől függően – meg kell ismételni a határozathozatalt.

## Az Elnökség ülései nyilvánosak, azokon az Elnökség tagjai, a meghívottak és bárki részt vehet. Az Elnökség esetenként ettől eltérően is intézkedhet, ha személyiségi jogok vagy adatvédelem érdekében szükséges.

AZ ELNÖK, AZ ALELNÖK ÉS A FŐTITKÁR

# Az Elnök

## A Szövetség legfőbb tisztségviselője az Elnök. Az Elnök irányítja és vezeti a Szövetség és az Elnökség tevékenységét.

## Az Elnök feladatai:

1. az Elnökség üléseinek összehívása és vezetése;
2. a Szövetség képviselete;
3. az Alapszabály és egyéb szabályzatok, valamint a Közgyűlés és az Elnökségi határozatok végrehajtásának irányítása és ellenőrzése;
4. aláírási és utalványozási jogkör gyakorlása;
5. munkáltatói jogkör gyakorlása a Főtitkár felett;
6. személyi javaslatok tétele a bizottságok elnökeire, tagjaira;
7. döntési jogkör gyakorlása mindazon ügyekben, amelyek nem tartoznak Közgyűlés, az Elnökség, illetőleg a Szövetség egyéb szervének kizárólagos hatáskörébe.

## Az Elnök rendszeresen beszámol a tevékenységéről az Elnökségnek.

# Az Alelnök

## Az Alelnök az Elnök általános helyettese, az Elnök akadályoztatása esetén ellátja annak feladatait. Az Alelnök a Szövetség képviseletében önállóan eljárhat, harmadik személyek felé önállóan tehet jognyilatkozatokat a Szövetség helyett és nevében.

## Az Elnökség ügyrendjében meghatározott módon, az Elnökség munkamegosztása szerint önálló feladatokat végez.

# A Főtitkár

## A Szövetség működésének operatív irányítója, vezetője a Főtitkár. A Főtitkár a Szövetség képviseletében önállóan eljárhat, harmadik személyek felé önállóan tehet jognyilatkozatokat a Szövetség helyett és nevében.

## A Főtitkárt az Elnökség választja az elnökségi ciklusokhoz igazodóan, az Elnökség megbízása alapján látja el a feladatát.

## A Főtitkár feladatai és hatásköre:

1. összehangolja a Szövetség tevékenységét;
2. önállóan képviseli a Szövetséget;
3. a munkaviszonyban álló dolgozók felett gyakorolja a munkáltatói jogkört;
4. összehangolja a bizottságok és a munkaviszonyban álló dolgozók munkáját;
5. előkészíti az Elnökség üléseit;
6. szervezi a Közgyűlés és az Elnökség határozatainak a végrehajtását;
7. gondoskodik az elnökségi ülések és közgyűlések jegyzőkönyveinek vezetéséről, őrzéséről, nyilvánosságra hozataláról;
8. gondoskodik a Szövetségi nyilvántartások vezetéséről;
9. figyelemmel kíséri a Szövetséggel kapcsolatos jogszabályokat és biztosítja azok végrehajtását, szükség esetén kezdeményezi a szövetségi határozatok módosítását;
10. gondoskodik a Szövetség közhasznú tevékenysége és gazdálkodása legfontosabb adatainak nyilvánosságra hozataláról;
11. kapcsolatot tart a tagszervezetekkel és a társszervezetekkel;
12. ellátja mindazokat a feladatokat, amelyeket az Alapszabály vagy egyéb szabályzat, illetőleg a Közgyűlés vagy az Elnökség a hatáskörébe utal.

## A Főtitkár rendszeresen beszámol a tevékenységéről az Elnökségnek.

## A Főtitkárt távolléte vagy akadályoztatása esetén az Elnökség által jegyzőkönyvileg kijelölt személy helyettesíti.

A FELÜGYELŐ BIZOTTSÁG

# A Felügyelő Bizottság

## A Közgyűlés a Szövetség működésének, gazdálkodásának és vagyonkezelésének ellenőrzésére 1 (egy) elnökből és 2 (két) tagból álló Felügyelő Bizottságot választ.

21.2 A Felügyelő Bizottság elnöke és tagjai a Szövetségben más tisztséget nem viselhetnek, illetve nem lehetnek egymásnak, valamint a Szövetség tisztségviselőinek és munkavállalóinak közeli hozzátartozói.

## A Felügyelő Bizottság tevékenységét a Felügyelő Bizottság elnöke irányítja. A Felügyelő Bizottság feladatainak ellátása érdekében külső szakembert is igénybe vehet.

## A Felügyelő Bizottság éves ellenőrzési terv alapján végzi tevékenységét, amelyről az Elnökséget tájékoztatja.

## A Felügyelő Bizottság feladatai a Szövetség pénz- és vagyonkezelésének vizsgálata körében:

1. a közhasznú jogállású civil szervezetek gazdálkodására vonatkozó jogszabályok betartásának ellenőrzése;
2. a Szövetség éves beszámolójának felülvizsgálata;
3. az éves gazdálkodásról szóló elnökségi beszámoló felülvizsgálata;
4. a bizonylati rend betartásának ellenőrzése;
5. a tagdíjak befizetésének ellenőrzése;
6. a gazdálkodás célszerűségének vizsgálata;
7. az előirányzott bevételek és kiadások teljesítésének vizsgálata;
8. a Szövetség vagyonának megóvása érdekében szükséges intézkedések ellenőrzése.

## A Felügyelő Bizottság elnöke a bizottság tevékenységéről köteles a Közgyűlésnek beszámolni.

# A Felügyelő Bizottság működése

## A Felügyelő Bizottság ügyrendjét maga állapítja meg.

## A Felügyelő Bizottság a Szövetség tisztségviselőitől jelentést, a munkavállalóitól tájékoztatást vagy felvilágosítást kérhet, a Szövetség könyveibe és irataiba betekinthet, azokat megvizsgálhatja.

## Az ellenőrzés tapasztalatairól a Felügyelő Bizottság elnöke a vizsgálat befejezésétől számított 15 (tizenöt) napon belül írásban tájékoztatja az Elnökséget. Ha a vizsgálat szabálytalanságot vagy rendellenességet állapít meg, ennek megszüntetésére is felszólítja.

## A Felügyelő Bizottság köteles a Közgyűlést vagy az Elnökséget tájékoztatni és annak összehívását kérni, ha arról szerez tudomást, hogy

1. a Szövetség működése során olyan jogszabálysértés vagy a Szövetség érdekeit egyébként súlyosan sértő cselekmény történt, amelynek megszüntetése a Közgyűlés vagy az Elnökség döntését teszi szükségessé;
2. valamely tisztségviselő felelősségét megalapozó tény merült fel.

## A Közgyűlést vagy az elnökségi ülést a Felügyelő Bizottság indítványára – annak Elnökség általi kézhezvételétől számított 20 (húsz) napon belül – össze kell hívni. E határidő eredménytelen eltelte esetén a Közgyűlés vagy az elnökségi ülés összehívására a Felügyelő Bizottság is jogosult.

## Amennyiben az arra jogosult szerv a törvényes működés helyreállítása érdekében szükséges intézkedést nem teszi meg, a Felügyelő Bizottság köteles haladéktalanul értesíteni a törvényességi felügyeletet ellátó szervet.

## A Felügyelő Bizottság szükség szerint ülésezik.

## A Felügyelő Bizottság határozatképességéhez legalább 2 (két) tag jelenléte szükséges. A Felügyelő Bizottság határozatait nyílt szavazással hozza, 2 (két) tag jelenléte esetén egyhangú szavazás, 3 (három) tag esetén egyszerű szótöbbség szükséges a határozathozatalhoz. Bármely bizottsági tag indítványára a Felügyelő Bizottság határozatát titkos szavazással hozza meg.

A SZÖVETSÉG KÉPVISELETE

# A Szövetség képviselete

## Az Elnök, az Alelnök és a Főtitkár külön-külön jogosultak a Szövetséget teljes körűen és önállóan képviselni, illetve jogosultak képviseleti jogukat meghatározott ügyekben vagy az ügyek meghatározott csoportjára nézve bármely elnökségi tagra eseti jelleggel vagy tartósan átruházni.

## A Szövetség nevében az Elnök, az Alelnök és a Főtitkár önállóan gyakorolják a banki aláírási jogot.

BIZOTTSÁGOK ÉS REFERENSEK

# Bizottságok és referensek

## A Szövetség Elnöksége egyes szakfeladatok ellátására további – állandó vagy ideiglenes – bizottságokat hozhat létre, illetőleg referenseket jelölhet ki. A bizottságok tagjait és a referenseket az elnökség választja, megbízatásuk legkésőbb az adott elnökségi ciklus végéig szól.

## A bizottságok és a referensek feladatait és hatáskörét az Elnökség határozza meg. A bizottságok és a referensek véleményezési, javaslattételi, illetőleg szervezési és képviseleti joggal rendelkeznek mindazokban az ügyekben, amelyekre rendelték őket.

A SZÖVETSÉG GAZDÁLKODÁSA

# A Szövetség gazdálkodása

## A Szövetség gazdasági-vállalkozási tevékenységet csak közhasznú céljainak elérése érdekében, azokatvagy az Alapszabályban meghatározott alapcél szerinti tevékenység megvalósítását nem veszélyeztetve végezhet. A Szövetség bevételeivel önállóan gazdálkodik, tartozásaiért a saját vagyonával felel. A Szövetség tagjai a Szövetség tartozásaiért - a befizetett tagdíjon túlmenően – saját vagyonukkal nem felelnek. A Szövetség a gazdálkodása során elért eredményét nem oszthatja fel, azt az Alapszabályban meghatározott közhasznú tevékenységére kell fordítania.

## A Szövetség a tisztségviselőt, a támogatót, az önkéntest, valamint e személyek közeli hozzátartozóját – a bárki által megkötés nélkül igénybe vehető szolgáltatások, illetve a Szövetség által tagjának a tagsági jogviszony alapján nyújtott, Alapszabálynak megfelelő juttatások kivételével – cél szerinti juttatásban nem részesítheti.

## A Szövetség váltót, illetve más hitelviszonyt megtestesítő értékpapírt nem bocsáthat ki.

## A Szövetség gazdasági-vállalkozási tevékenységének fejlesztéséhez közhasznú tevékenységét veszélyeztető mértékű hitelt nem vehet fel.

## A Szövetség köteles az éves számviteli beszámoló jóváhagyásával egyidejűleg közhasznúsági mellékletet készíteni, amelyet a beszámolóval azonos módon köteles letétbe helyezni és közzétenni. A közhasznú szervezet beszámolójába, közhasznúsági mellékletébe bárki betekinthet, és abból saját költségére másolatot készíthet.

# A Szövetség bevételei és kiadásai

## A Szövetség bevételei:

1. költségvetési támogatás;
2. az államháztartás alrendszereiből közszolgáltatási szerződés ellenértékeként szerzett bevétel;
3. más szervezettől, illetve magánszemélytől kapott adomány;
4. befektetési tevékenységből származó bevétel;
5. tagdíj;
6. gazdasági-vállalkozási tevékenységből (szolgáltatás nyújtásából) származó bevétel;
7. egyéb bevétel.

## A Szövetség költségei:

1. az alapcél szerinti (közhasznú) tevékenységhez közvetlenül kapcsolódó költségek;
2. gazdasági vállalkozási tevékenységhez (szolgáltatás nyújtásához) közvetlenül kapcsolódó költségek;
3. a Szövetség szerveinek, szervezetének működési költségei (ideértve az adminisztráció költségeit és az egyéb felmerült közvetett költségeket), valamint a több tevékenységhez használt immateriális javak és tárgyi eszközök értékcsökkenési leírása;
4. egyéb költség.

A SZÖVETSÉG MEGSZŰNÉSE

# A Szövetség megszűnése

## A Szövetség megszűnik, ha

1. egy másik szervezettel egyesül (összeolvad, beolvad);
2. a Közgyűlése a feloszlásáról határoz;
3. a bíróság feloszlatja;
4. a törvényességi ellenőrzési eljárás eredményeképpen a bíróság megszünteti vagy megállapítja megszűnését;

a fizetésképtelensége miatt indult eljárásban a bíróság megszüntet, így a Szövetséget az illetékes bíróság a nyilvántartásból törli.

## A (b)-(e) pontjaiban foglalt esetekben a Szövetség jogutód nélkül szűnik meg. A (b) pontjában foglalt esetben végelszámolási eljárást, a (c)-(d) pontjában foglalt esetekben pedig kényszer-végelszámolást kell lefolytatni.

## A Közgyűlés nem dönthet a Szövetség feloszlásáról, ha a Szövetséggel szemben lefolytatott végrehajtási eljárás eredménytelen volt, vagy a Szövetség fizetésképtelenségét a bíróság megállapította.

## NYILVÁNOSSÁG

# A Szövetség működésének nyilvánossága

## A Szövetség Közgyűlései és Elnökségének ülései a fenti [12.5](#_A_Közgyűlés_nyilvános,_kivéve, ha a) és [18.9](#_Az_Elnökség_ülései_nyilvánosak, azo) pontoknak megfelelően nyilvánosak, azokon bárki részt vehet.

## Az Elnökség gondoskodik arról, hogy a Szövetség Közgyűléseinek és elnökségi üléseinek időpontja és helyszíne a Szövetség honlapján elérhető legyen.

## A Szövetség szervei által hozott határozatokba, a Szövetség működése kapcsán keletkezett iratokba – Az Elnökkel, a Főtitkárral, vagy az Alelnökkel való előzetes időpont egyeztetés után – bárki betekinthet a Szövetség székhelyén. A szélesebb közönséget érintő határozatok a Szövetség honlapján keresztül kerülnek nyilvánosságra. A betekinthetőség jogának gyakorlása során nem sérülhetnek személyiségi és adatvédelmi jogok.

# A Szövetség szolgáltatásainak és azok igénybevétele módjának nyilvánossága

## A Szövetség szolgáltatásai és a szolgáltatások igénybevételének módja nyilvános.

## Az Elnökség gondoskodik arról, hogy a Szövetség szolgáltatásai és a szolgáltatások igénybevételének módja mindenkor elérhető legyen a Szövetség honlapján.

# A Szövetség beszámolóinak nyilvánossága

## Az Elnökség gondoskodik arról, hogy a Szövetség éves beszámolói mindenkor elérhetőek legyenek a Szövetség honlapján, valamint az Országos Bírósági Hivatal által működtetett honlapon.

##

ZÁRADÉK

A jelen módosított és egységes szerkezetbe foglalt Alapszabályt a Budapesti Tájfutók Szövetsége 2018. január 19. napján megtartott Közgyűlése fogadta el. Az Alapszabály ezen időponttól hatályba lép. A módosított illetve újonnan beillesztett szakaszokat vastagon szedett dőlt betű jelzi.

Budapest, 2019. január 18.

| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| --- |
| ……………….. |
| Elnök  |
| Budapesti Tájfutók Szövetsége |

Az alapszabály egységes szerkezetbe foglalt szövege megfelel az alapszabály-módosítások alapján hatályos tartalmának.

Előttünk, mint tanúk előtt:

| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| --- | --- |
| Név:  | Név:  |
| Lakcím:  | Lakcím:  |
| Személyi igazolvány száma:  | Személyi igazolvány száma:  |